CELEX: 62018TN0408
Language: ro
Date: 2018-07-03 00:00:00
Title: Cauza T-408/18: Acțiune introdusă la 3 iulie 2018 – Aristoteleio Panepistimio Thessalonikis/ Agenția Executivă pentru Educație, Audiovizual și Cultură (EACEA)

10.9.2018   
            
            
               RO
            
            
               Jurnalul Oficial al Uniunii Europene
            
            
               C 319/18
            
         
      Acțiune introdusă la 3 iulie 2018 – Aristoteleio Panepistimio Thessalonikis/ Agenția Executivă pentru Educație, Audiovizual și Cultură (EACEA)
      (Cauza T-408/18)
      (2018/C 319/22)
      Limba de procedură: greaca
      
         Părțile
      
      
         Reclamantă: Aristoteleio Panepistimio Thessalonikis (Salonic, Grecia) (reprezentant: S. Paliou, avocat)
      
         Pârâtă: Agenția Executivă pentru Educație, Audiovizual și Cultură (EACEA)
      
         Concluziile
      
      Reclamanta solicită Tribunalului:
      
                  —
               
               
                  declararea cererii pârâtei, cuprinse în nota de debit nr. 3241804913 din 16 aprilie 2018, ca reclamanta să restituie o parte din ajutorul primit pentru acțiunea ENHSA (European Network of Heads of Schools of Architecture), ca neîntemeiată în ceea ce privește suma de 77 169,78 euro și declararea faptului că această sumă corespunde unor costuri eligibile;
               
            
                  —
               
               
                  declararea cererii pârâtei, cuprinse în nota de debit nr. 3241804682 din 9 aprilie 2018, ca reclamanta să restituie o parte din ajutorul primit pentru acțiunea ARCHI-MUNDUS, care se ridică la 28 976,83 euro, ca neîntemeiată și declararea faptului că această sumă corespunde unor costuri eligibile;
               
            
                  —
               
               
                  obligarea pârâtei să restituie sumele menționate mai sus, majorate cu dobânzile legale; și
               
            
                  —
               
               
                  obligarea Agenției Executive pentru Educație, Audiovizual și Cultură la plata cheltuielilor efectuate de reclamantă.
               
            
         Motivele și principalele argumente
      
      Prin intermediul prezentei acțiuni, Aristoteleio Panepistimio Thessalonikis contestă cererea formulată de EACEA în nota de debit nr. 3241804913 din 16 aprilie 2018 pentru suma de 84 955,12 euro aferentă acțiunii ENHSA. Aristoteleio Panepistimio Thessalonikis contestă de asemenea cererea formulată de EACEA prin nota de debit nr. 3241804682 din 9 aprilie 2018 pentru suma de 28 976,83 euro aferentă acțiunii ARCHI-MUNDUS.
      Aceste cereri au fost prezentate în urma controlului la fața locului efectuat de EACEA în localurile reclamantei, în cadrul căruia EACEA a contestat caracterul efectiv al costurilor aferente indemnizațiilor zilnice forfetare pentru conferințe organizate în cadrul acțiunilor ENHSA și ARCHI-MUNDUS.
      În acest context, reclamanta solicită Tribunalului Uniunii Europene să declare că, pentru ambele acțiuni, indemnizația forfetară (pe zi) pentru participanții la conferințe care nu vorbesc limba greacă corespunde unor costuri eligibile.
      Aristoteleio Panepistimio Thessalonikis susține că costurile contestate de EACEA sunt eligibile, lucru care este confirmat de materialul prezentat de reclamantă EACEA în timpul controlului la fața locului și al schimbului de corespondență ulterior.